**AFAR: topografija projekta**

Projekt *Artists for Artists Residency Network* (akronim *AFAR*) odvijao se od 2022. do 2024. u četiri europske partnerske zemlje – Rumunjskoj, Njemačkoj, Hrvatskoj i Austriji. Cilj projekta bio je poboljšati mobilnost suvremenih vizualnih umjetnika/umjetnica i kustosa/kustosica, stvarajući pritom veće mogućnosti djelovanja za žene u umjetničkom području.[[1]](#footnote-1) U jednom od programskih segmenata projekt je uključivao rad s tekstilom, od tradicijskog tkanja, umjetničkog tkanja, veza do tekstilnih eksperimenata. Hrvatsko društvo likovnih umjetnika je u svom dijelu projekta, koji se odvijao u Zagrebu od siječnja pa do kraja lipnja 2024., fokus stavilo na uspostavu međunarodne rezidencije u Zagrebu, suradnju sa studentima/studenticama Akademije likovnih umjetnosti, uključivanje kulturnih radnika/radnica i nositelja kulturnih politika u predstavljanje rezidenata/rezidentica i organiziranje specijaliziranih tekstilnih radionica. Odbor za odabir umjetnika/umjetnica i kustosa/kustosica (Anca Poterașu i Josip Zanki) za rezidencije u Zagrebu odabrali su umjetnice/umjetnike Larisu Crunțeanu, Liesbeth Bik i Josa Van der Pola, Megan Dominescu, Izu Tarasewicz, i kustosice Eve Woods i Sarah McNulty. Rezultat rezidencijalnog boravka kustosica bio je istraživački tekst o umjetničkoj sceni u Zagrebu, a umjetnica/umjetnika novi umjetnički rad nastao za vrijeme boravka u zagrebačkoj rezidenciji.

Rezidencijalni program otvorila je kustosica Eve Woods (siječanj 2024.). Kustosica Sarah McNulty boravila je u veljači, da bi potom uslijedile umjetničke rezidencije; Larisu Crunțeanu u ožujku, Liesbeth Bik i Jos Van der Pol u travnju i svibnju, Megan Dominescu u svibnju, i Iza Tarasewicz u lipnju 2024. Za vrijeme kustoskih/umjetničkih rezidencija organiziran je posebni program, model predstavljanja kustoske/umjetničke prakse *AFAR talk*, u kojem je stručnjak/stručnjakinja iz područja obrazovanja kulture i kulturnih politika razgovarao s rezidenticama/rezidentima. Razgovori su se održavali u suradnji sa Akademijom likovnih umjetnosti Sveučilišta u Zagrebu u sklopu aktivnosti diskurzivnog programa doktorskog studija *Likovne umjetnosti* i kolegija Uvod u teoriju umjetnosti (nositelj izv. prof. dr. sc. Josip Zanki). Razgovor s Eve Woods *A Selection of Irish Eco-Artists* vodila je Luja Šimunović, s Sarah McNulty *Shared Space – How Do We Co-create and Co-opt Space?* vodila je Debora Hustić, s Larisom Crunțeanu *Topographies of Love* vodila je prof. dr. sc. Nevena Škrbić Alempijević, s Liesbeth Bik i Josom Van der Polom *Speechless* vodila je Leila Topić , s Megan Dominescu *Slowly But Boldly Going Nowhere: A map of artistic practice and visual upbringing* vodio je Sven Jozić, i s Izom Tarasewicz *“your type of unity“: Art practice as a way to hold yourself up* vodila je prof. dr. sc. Leonida Kovač. Pošto je jedno od težišta *AFAR* projekta bilo postavljeno na rad s tekstilom na rezidencijalnom programu u Zagrebu sudjelovale su tri umjetnice koje gotovo čitav umjetnički opus temelje na radu s tekstilom (Megan Dominescu), ili pak dio svog opusa (Larisa Crunțeanu, Iza Tarasewicz). Za vrijeme njihovog boravka organizirane su specijalizirane radionice *Tehnike tkanja* koje je vodila Nikolina Hrgović Knežević, mag. art. edu (Škola primijenjene umjetnosti i dizajna, Zagreb). Na radionicama su uz umjetnice sudjelovali i studenti/studentice Akademije likovnih umjetnosti i zainteresirani kulturni radnici/radnice, a cilj istih je bio upoznavanje s tradicionalnim tehnikama tkanja.

Za vrijeme umjetničkih rezidencija organizirani su i posebni terenski radovi u dogovoru s rezidentima/rezidenicama. U sklopu terenskog rada rezidenti/rezidentice mogli su provesti dio vlastitog umjetničkog istraživanja potrebnih za kreiranje umjetničkog rada, ili bilježiti iskustvo boravljenja/bivanja u određenom prostoru. Liesbeth Bik i Jos Van der Pol sudjelovali su u terenskom radu na lokacijama Karmel svetog Ilije (Buško jezero) i Veli Zaton (otok Pag), a Megan Dominescu u terenskom radu na lokaciji Kamačnik.

Ovdje je važno istaknuti da su aktivnosti *AFAR talk* i *Tehnike tkanja* i terenski rad namijenjene rezidentima/rezidenticama ali i kao oblici nastavnih odnosno vannastavnih aktivnosti namijenjene studentima/studenticama Akademije likovnih umjetnosti proširile područje umjetničke edukacije i okvire umjetničkog istraživanja. Sveučilišni studiji oduvijek su kao institucionalizirano obrazovanje i usavršavanje studenata/studentica, okrenuti promicanju znanja o znanstvenom svijetu i uključivanju studenata/studentica u sudjelovanje u znanstvenim projektima. Međutim, današnje doba zahtijeva nove poglede, primjenom ne samo ograničenih, redukcionističkih znanstvenih pristupa, već i novih, kvalitativnih, fenomenoloških istraživanja i perspektiva. Suvremeno istraživanje sociokulturnog okoliša zahtijeva uključivanje inovativnih, dosad rijetko korištenih strategija. Iako se o stupnju racionalnosti takvih strategija može raspravljati: znanost se uvijek smatra bastionom pouzdanosti, dok se umjetnost (ili novo-uspostavljeno umjetničko istraživanje) često optužuje za subjektivnost i manjak valjanosti. Važno je razumjeti da različite znanosti imaju i različite metodološke istraživačke strategije i stupnjeve racionalnosti. *AFAR talk*, *Tehnike tkanja* i terenski radovi predstavljaju upravo novi inovativni format; sveobuhvatni istraživački projekt koji demonstrira pronađeno, personalizirano iskustvo sudionika u prostoru i vremenu.

Izložba *AFAR: topografija projekta* zbog navedenih razloga ne obuhvaća samo radove umjetnika/umjetnica Larise Crunțeanu, Liesbeth Bik i Josa Van der Pola, Megan Dominescu i Ize Tarasewicz, kustosica Eve Woods i Sarah McNulty, već i radove voditeljice *Tehnike tkanja* Nikoline Hrgović Knežević i dokumentaciju radionica. Tim radovima, nastalim u okviru zagrebačke rezidencije su pridodani i oni Željka Beljana i Tanje Boukal nastali na rezidenciji u Săcelu, Maramureș i rad Zoye Laktionove nastao u Bukureštu (u okviru *AFAR*-a 2024.).

Rad Larise Crunțeanu *Paresthesia Holding The Spear That Never Missed Its Mark* (cijanotipija na tekstilu, 2024.) reprezentira ženski lik koji je po *statementu* umjetnice „kao sjena ili vrsta vodiča koji mogu otvoriti vrata u velu između poznatog i nepoznatog svijeta, gdje kulturno informiran pogled ne uspijeva u svojoj antropocentričnoj projekciji prirode“. Umjetnica taj lik naziva Paresthesia, prema znanstvenom nazivu za osjećaj utrnulosti koji osjeti svaki put kada provede sat vremena nepomično na suncu kako bi kreirala cijanotipiju. Liesbeth Bik i Jos Van der Pol predstavljaju se radom *Beautiful, beautiful, beautiful, he said* (razglednice, video 15´, tekst, 2024.) nastalim na temelju terenskog rada na lokaciji Veli Zaton, na otoku Pagu. Rad je reinterpretacija šetnje posade Apolla 11 iz 1969. godine na Mjesecu koju je ovaj umjetnički duo aplicirao na krajolik kamene pustinje otoka Paga.[[2]](#footnote-2) Po navodu u *statementu* umjetnice/umjetnika ovaj rad poziva na utjelovljena iskustva i potiče vas vas da hodate po zemlji. Radovi Megan Dominescu *Silly Goose Extinction* (ručno rađena tapiserija, 2024.), *Toenails: A Renewable Resource* (ručno rađena tapiserija, 2024.), *More Foodhell* (ručno rađena tapiserija, 2024.) zasnivaju se parodiranju i karnevaliziranju svakodnevnice. Dominescu promatra, analizira i interpretira popularnu kulturu, konzumerizam, aktivističko licemjerje, tradicijske predrasude, društvene stereotipe i sve oblike pojavnosti koje u izmijenjenom kontekstu ili čitanju postaju bizarne i nadrealne.

Iza Tarasewicz izlaže objekt *A complex clock associating all the times* (2024.) i seriju od 8 dvostranih *cut-out-a* iz ručno izrađenih listova od konoplje, obojanih prirodnim bojama (2024.). Tarasewicz je objekt kreirala od štapova koje je pronašla u vrtu rezidencije u Zagrebu. Umjetnica se u svom *statementu* poziva na protok vremena kojeg uočava u iskrivljenim oblicima štapova te primjećuje moguća vremensko-prostorna područja u štapovima. Serija od 8 dvostranih *cut-out-a* nastala je posebnom tehnikom korištenja vlakana konoplje koju je razvila umjetnica. Umjetnica *cut-out-e* izlaže kao objekte apostrofirajući na taj način njihovu materičnost i potvrđujući s druge strane svoju jedinstvenu medijsku strategiju. Rad Eve Woods *Green Man's Revenge* (ručno dorađeni monoprint na papiru, 2024.) preispituje i ironizira irsku i sjevernjačku mitologiju u kojoj je Green Man jedan od najtradicionalnijih mitskih junaka/karaktera. Halucinantan i ekspresionistički rad Eve Woods potiče na promišljanje uobličenja mitskog i mitološkog u suvremenoj umjetničkoj praksi Sarah McNulty predstavlja se radom *Lag, II* (boja koja reagira na sunce, tinta i kreda na raznim tkaninama, 2024.). Sarah McNulty naslanja se u svom radu na prirodu i povijest medija slikarstva, povezujući čin slikanja (stvaranja) sa kako to u *statementu* navodi pitanjem o „mogućnosti fizičkog i uranjajućeg iskustva u prezasićenom i emocionalno udaljenom dobu“. Nikolina Hrgović Knežević predstavlja se radom *Školica* (ručno tkanje, 2022.) referirajući se na zgradu Škole primijenjene umjetnosti i dizajna u Zagrebu koja je nastradala u potresu 2020. Umjetnica predaje na školi i zajedno sa školskom zajednicom dijeli izmještanje nastave čekajući završetak obnove zgrade. Svoje predavačko iskustvo umjetnica je podijelila sa sudionicima/sudionicama radionica *Tehnika tkanja* Larisom Crunţeanu, Marta Dijak, Megan Dominescu, Helenom Habijanec, Anjom Lückenkemper, Samuelom Matijevićem, Elenom Poljuha, Maanvi Singh, Laurom Stojkoski, Nikom Šimičić, Izom Tarasewicz i Josipom Zankijem, i upoznala ih s poviješću i tehnikom ručnog tkanja. Čitav radionički proces na izložbi je prezentiran kroz dokumentaciju radionica, 2024.).

Rad Željka Beljana *Igrali smo kao nikada, a izgubili kao uvijek* (kombinirana tehnika, 2024.) polazi od ključnih točaka umjetnikove prakse; fenomena tradicijskog ručnog rada u suvremenom medijskom kontekstu. Beljan i u ovom radu istražuje odnos između ručnog rada i amaterskog bavljenja sportom, te participativnih strategija – odnosno uključenosti publike u realizaciju vlastitih umjetničkih radova. Tanja Boukal radom *If you don´t like it…* (vezen i heklan ručno tkan ručnik, 2024.) reinterpretira *štergar*, (tradicionalni rumunjski ručnik, obično ukrašen složenim, ručno vezenim uzorcima) izvezujući na njemu tekst „Ako ti se ne sviđa, možeš ići kući!“. Izvezena fraza otvara različita značenja kroz negaciju samog tradicijskog značenja štergara, preispitivanje istog kao predmeta koji je zasnovan na stereotipnim rodnim ulogama i ulozi povijesti i nasljeđa u suvremenom post-industrijskom društvu. Serija radova Zoye Laktionove *Unheritage* (2023. – 2024.) referira se na umjetničin rodni grad Mariupolj. U ovom je radu umjetnica koristila obiteljske arhive, fotografije i negative koje je spasila iz svog doma početkom rata i ruske agresije, te naknadno digitalizirala. Davno nastale znakove vremena na tim objektima sjećanja na ratom uništenu prošlost umjetnica pretvara u univerzalne simbole užasa rata i krhkosti ljudskog života.

Projekt *Artists for Artists Residency* generirao je ne samo nove umjetničke radove, već je i otvorio i promovirao zagrebačku umjetničku, kulturnu i akademsku zajednicu kustosicama i umjetnicama/umjetnicima iz europskog sjevera, istoka i juga. Osmišljen kao horizontalna platforma nastanka i razmjene novih umjetničkih i autorskih djela projekt je otišao i korak dalje osmišljavajući nove formate radionica, umjetničkih istraživanja i življenih iskustava.

Josip Zanki i Rimantas Plungė

1. Više o projektu vidi na https://www.hdlu.hr/2023/05/artists-for-artists-residency-network/ [↑](#footnote-ref-1)
2. Usporedbe radi vidi spacijalne intervencije na obližnjem lokalitetu Paška Vrata u Mark Cullen, Luise Kloos i Josip Zanki, ur., *Traces in the Landscape: Stone Desert, Alps and Atlantic Shore* (Zagreb: Hrvatsko društvo likovnih umjetnika, 2024.), 17–29. [↑](#footnote-ref-2)